בעוד שח"כים של הליכוד מנסים לטשטש את כוונתו האמיתית - מגל הסביר בראיון שהתרומות שאסף לנתניהו מחכות לאישורו של חוק המתנות. אבל הצרות שלנו לא נגמרות בנתניהו - החוק מכשיר שוחד של ראשי עיר, חברות כנסת ופקידי ממשל. לא צריך מעטפות - אנחנו בחורף 2023
דיאלוג בהיר ופשוט בין בן כספית לינון מגל, ששודר אתמול בתכניתם המשותפת ב-103fm, המחיש כיצד יקבל בקרוב ראש הממשלה סכום אדיר של כסף לכיסו בזכות חוק של חבר מפלגתו. קרוב לארבעה מיליון שקלים נקיים ממס, אם לדייק. בעוד שחברי הכנסת מהקואליציה ממשיכים להעמיד פנים, מגל, המקורב לנתניהו, אומר את הדברים כהווייתם. הנה הדיאלוג: בן כספית: "מה קורה עם הכסף שאספת לנתניהו?" ינון מגל: הכסף מחכה להחלטה של.. אה.. של ה..זה. של החוק הזה, חוק המתנות. לא חוק המתנות, חוק התרומות. […] החוק הוא שמותר לך לקבל כסף ל… לטובת אה.. איך זה נקרא. אירוע משפטי. אז זה בדיוק נכנס בקייס הזה". בן כספית (לינון מגל): "מה קורה עם הכסף שאספת לנתניהו?"ינון: "הכסף מחכה להחלטה של.. אה.. של החוק הזה, חוק המתנות. החוק הוא שמותר לך לקבל כסף לטובת אה.. איך זה נקרא? אירוע משפטי. אז זה בדיוק נכנס בקייס הזה".במילים פשוטות: ברגע שמאושר החוק, נתניהו יקבל לכיסו יותר ממיליון שקל.> נזכיר שמגל, באמצעות עמותת "מוסרי" (בתוכה "בצלמו"), אסף עבור סיוע לנתניהו במימון משפטו, קרוב לארבעה מיליון שקלים. זה קרה אחרי סאגה ארוכה שהחלה ב-2018, במהלכה ביקש נתניהו שוב ושוב מוועדת ההיתרים אישור לקבל תרומות לצורך הזה – וסורב. הכסף נמצא כעת בבנק דיסקונט, שהקפיא אותו עד שיתברר משפטית. כחבר כנסת נתניהו צריך היה לבקש אישור בוועדת האתיקה (שלא הוקמה ארבע שנים). כראש ממשלה הוא צריך לפנות לוועדת ההיתרים. או פשוט לתת לח"כ זוטר כמו עמית הלוי לשנות את חוקי ישראל.  חוק ששווה לראש הממשלה ארבעה מיליון שקלים – אפשר לסיים את הטור כאן. אבל העניין הוא שהצרות שלנו לא נגמרות בנתניהו. לפי הצעת החוק כל חבר כנסת, שרה, ראש או ראשת עיר, פקיד ממשלתי בכיר, עובדת ברשות – כולם יוכלו להתרים כסף לעצמם במקרה של אירוע רפואי או משפטי. ראש עיר חשוד באונס? יזמי הבניה של כל העיר – התאחדו! זה הזמן לסייע לחבר במצוקה שאולי יעזור לכם ביום שאחרי. בתה של חברת כנסת מפיצה ספינים בטוויטר ונתבעת דיבה? מחר אמא שלה תוכל לפתוח קמפיין מימון המונים ולהזמין את כל מי שרוצה לתרום לכיסה ישירות. יש סיבה טובה מאוד לכך שנתיב ישיר כזה לתרומות אסור היום. אנשים שמתוקף תפקידם יכולים להכריע בסוגיות ששוות מיליונים לבעלי חברות, יזמי נדל"ן וכו, צריכים לפחד ממגבלות מחמירות, כדי שלא ניתן יהיה לפתות אותם לשוחד. מה יקרה עכשיו? הסכר נפרץ. אפילו ח"כ משה סעדה מהליכוד, מי שמכיר את הפרקליטות מבפנים, הזהיר מ"מסלול בטוח לשוחד". "אתה יוצר פרצה, ולא חסרים גנבים", אמר בדיון בכנסת, אותו סיקרנו כחלק ממעקב "שקוף". הוא סיפר על מקרים שראה מבפנים, במיוחד ברשויות מקומית. אבל במקום להתנגד לחוק, הוא הציע לצמצם אותו לנבחרי ציבור. כלומר, שלא ניתן יהיה לשחד ראשי עיר ופקידות ממשל – אבל חברי כנסת וראשי ממשלה כן. הסאבטקסט ברור: תנו לנתניהו מה שהוא רוצה, אל תגררו את כל השירות הציבורי לתהום יחד איתו. אבל ח"כ עמית הלוי מתעקש להמשיך לספר על עובדי ציבור שילדיהם חלו בסרטן וזקוקים לתרומות. הוא מתעקש גם להתגאות במנגנון שנקבע בחוק וקובע כל מיני מגבלות – לדבריו פועל כדי למנוע שחיתות. אבל את כל אחד מהמנגנונים אפשר לפרק. כך למשל את הגבלת התרומות האנונימיות ל-2,500 שקל. לינור דויטש, מנכ"לית "לובי 99" הבהירה שזו בדיחה – אותו בעל אינטרס יכול לתרום אנונימית שוב ושוב עד שהסכום מצטבר לגובה נאה, כזה שכבר מאפשר לו לבקש טובה בתמורה בלי להתבייש. זה לא נגמר שם. עמית הלוי מתהדר בשקיפות. כל תרומה שיקבלו ראשי ערים או חברות כנסת תפורסם באתר מבקר המדינה. מה מסתבר? המבקר אפילו לא מאשר אותה. אין לו מושג אם המידע נכון. כלומר קושרים לו את הידיים לאחור ושמים לו שלט על החזה. כפי שנציגו הבהיר בעצמו בדיון: זוהי חותמת גומי שתטעה את הציבור.  ביום ראשון הדיונים ממשיכים. אסור שהחוק הזה יעבור. אין גבול לתרחישים המושחתים שהוא יאפשר, כשהוא יהפוך את השחיתות לחוקית. מספיק לדמיין איך ראש עיר שמואשם בקבלת שוחד מיזם נדל"ן, מתרים כספים מאותו יזם לטובת מימון משפטו – הפעם בחסות החוק. לא צריך מעטפות יותר, אנחנו בחורף 2023. 